התנגחות על בסיס יומי עם הגורמים המקצועיים, השתקת חברי אופוזיציה וקואליציה, ותלונות חוזרות על "התנהלות כוחנית ודורסנית" הפכו לדבר שבשגרה בדיוני הוועדה שמנהל רוטמן. את מרב האש סופג יועמ"ש הוועדה, שברוח התקופה זוכה למתקפה קבועה וזלזול מופגן מצד יו"ר הוועדה רוטמן
עוד שבוע עבר בוועדת החוקה, והיו"ר שמחה רוטמן כהרגלו אינו חוסך שבטו מהסובבים אותו, מוציא ח"כ פעם אחר פעם מהדיון, משתיק גם את חברי הקואליציה שלו ודואג לשמר את אופי הדיון המועדף עליו – מונולוגים ארוכים. שלו. אבל חווית הצפייה הקרינגית מגיעה לשיאים שלה ביחס של היו"ר לייעוץ המשפטי.  בתור מי שהגיש את חוק היועמ"שים שמבקש לצמצם את חוות דעתם לכדי "עצה משפטית", וכאחד שכבר אמר על הייעוץ המשפטי של הכנסת שאין לו כלים לכפות את עמדתו על הכנסת או על ועדותיה, נדמה שהאדם הראשון בחדר שמייחס הכי הרבה חשיבות לייעוץ המשפטי, עד כדי קטנוניות של ממש – הוא ח"כ רוטמן עצמו.   ההתנגחות על בסיס יומי עם הגורמים המקצועיים אינה מכבדת לא את הנוכחים וגם לא את הצופים. מי שמכיר מקרוב את ההתנהלות בכנסת, שם לב לשתיקה רועמת אחת: זו של היועצת המשפטית של הכנסת שגית אפיק. בכוחה לקבוע גבולות אדומים ולדאוג שהשיח מול היועצים המשפטיים יהיה מכבד. גורמים ותיקים בכנסת רומזים שקודמה בתפקיד איל ינון לא היה מאפשר להתנהלות הזו לעבור בשקט. האם אפיק תתערב לבסוף? מלשכתה לא התקבלה תגובה לכתבה זו עד עתה. בינתיים קבוצת חברי כנסת מהאופוזיציה, בראשם עופר כסיף (חד"ש) מתכננים להגיש תלונה לוועדת האתיקה על התנהלותו של רוטמן. "ההתנהלות של רוטמן היא התנהלות כוחנית ודורסנית, הוא מוציא את חברי כנסת בצורה שרירותית ולא מידתית פעם אחר פעם, לא מאפשר דיון", טוען כסיף. "הוא גם לא מקשיב לאנשי מקצוע ונכנס לדבריהם. הוא מתנהל גם בצורה מתנשאת וצינית".  את היחס לייעוץ המשפטי אנו כבר מכירים היטב עוד מהדיונים הראשונים גם אז אמר רוטמן: "אני לא אוהב להעיר ליועץ המשפטי בנוכחות כולם, אני חושב שאתה קצת חרגת מן הראוי". מי שחשב שמדובר בתופעה חריגה של היו"ר, התבדה במהלך הדיונים שבאו לאחר מכן. כך, בדיון שהתרחש לאחרונה דרש רוטמן בתוקף מהיועץ המשפטי לממשלה לחזור בו מעמדתו. "אדוני היועץ המשפטי, אני באמת ממליץ, תעשה כהבנתך, אני מציע לך לחזור בך מהאמירה הזאת", בהמשך הדברים, כשחברי האופוזיציה מעירים לרוטמן שהוא כלל לא נתן ליועמ"ש לסיים את דבריו, רוטמן המופתע שואל את היועץ המשפטי איך זה ייתכן שלא סיים את דבריו ומגיב: "אה לא סיימת את הפידבק לדברים שאני אמרתי? רק רציתי להבין".  בפעם אחרת הוא מזלזל בחוות הדעת של היועץ המשפטי שמוצגת בדיון באמצעות הערות אגביות. כשזה לא מספיק, הוא מציין: "אין בעיה. לעניין המתמטי הגיע לפה פרופסור ואמר אחרת ממך אבל בסדר גמור".  לעיתים, המצב מגיע עד כדי כך שנדמה שהיו"ר מסלף את דברי הייעוץ המשפטי רק כדי שיהיה לו על מה להתלונן לאחר מכן. כך למשל בדיון השבוע כעס על אמירה שלא נאמרה ע"י היועמ"ש ושכלל לא נכתבה בחוות הדעת.  בהמשך הדיון רמז בעוקצנות: "כעניין שבעובדה, ואני חושב שכל מי שקרא את כותרות העיתונים יודע שעמדתך לא הייתה ברורה". היועץ המשפטי בליי השיב: "אם אני כותב נציע אני לא אחראי למי שלוקח את הנציע לכיוונים אחרים".  ח"כ משה סעדה (הליכוד), חבר בוועדה: "אבל אתה מציע כיועמ"ש". "אז כ-מה הוא יציע?" שאלה ח"כ קארין אלהרר בתגובה. חשוב לציין שלא מדובר בעניין אישי, לפחות לא בין השניים, רוטמן שבא כל כך טעון על המערכת המשפטית, יורה כדורים למטרות שהכי קרובות אליו. על כל יועץ משפטי שמגיע הוא מטיל אשמה כבדת משקל שתחילתה בשנת 1992 לפחות, אז החל תהליך האקטיביזם השיפוטי.  גם את אביטל סופולינסקי, המשנה ליועצת המשפטית לממשלה גלי בהרב-מיארה הוא קטע השבוע, בטענה שהתעלמה משאלתו על אף שניסתה להבהיר לו שעוד לא הספיקה לענות.  ועדת החוקה, 6.2.2023 